b'\n_START_ARTICLE_\nForenklet domsbehandling\n_START_PARAGRAPH_\nForenklet domsbehandling ble innf\xc3\xb8rt i norsk sivilprosess ved tvisteloven, og er en fremgangsm\xc3\xa5te hvor saker med h\xc3\xa5pl\xc3\xb8se krav p\xc3\xa5 den ene siden eller h\xc3\xa5pl\xc3\xb8se innsigelser p\xc3\xa5 den andre blir avgjort i tingretten raskt og enkelt. Forenklet domsbehandling kan kun benyttes under saksforberedelsene, ikke under hovedforhandlingen._NEWLINE_Vilk\xc3\xa5ret for \xc3\xa5 benytte forenklet domsbehandling er at det er \xc2\xabklart at et krav som er fremmet, ikke for noen del kan gis medhold, eller det er klart at innsigelsene mot kravet i sin helhet er uholdbare\xc2\xbb. Avgj\xc3\xb8relse etter forenklet domsbehandling skiller seg fra avvisning av saken, som finner sted hvis forutsetningene for rettssak ikke er til stede. Retten kan kun vurdere og benytte seg av forenklet domsbehandling n\xc3\xa5r en av partene begj\xc3\xa6rer det._NEWLINE_Tvisteloven gir ikke mange regler om hvordan forenklet domsbehandling skal gjennomf\xc3\xb8res, men i lovens forarbeider fremg\xc3\xa5r det at motparten m\xc3\xa5 f\xc3\xa5 uttale seg \xc2\xabom begj\xc3\xa6ringen og sitt syn p\xc3\xa5 saken\xc2\xbb. Mulighet for slik behandling m\xc3\xa5 derfor forst\xc3\xa5s slik at den kun kan benyttes n\xc3\xa5r kravet eller innsigelsene fremst\xc3\xa5r som klart uholdbare etter at den som vil rammes av avgj\xc3\xb8relsen har f\xc3\xa5tt uttale seg; en viktig side ved kontradiksjonsprinsippet og et krav til domstolsbehandlingen etter artikkel 6 i den europeiske menneskerettskonvensjon (EMK), men det er omtvistet om den forenklede domstolsbehandlingen oppfyller de kravene EMK stiller opp.'